คลังเพิ่มจีดีพีรับศก.ทะยาน
คลังจ่อขยับจีดีพีเพิ่มจาก 5% มั่นใจการบริโภค ลงทุนภาครัฐเอกชนสดใส กู้ 2 ล้านล้านเกื้อหนุน
28 ก.พ. 2556

คลังจ่อขยับจีดีพีเพิ่มจาก 5% มั่นใจการบริโภค ลงทุนภาครัฐเอกชนสดใส กู้ 2 ล้านล้านเกื้อหนุน
นายบุญชัย จรัสแสงสมบูรณ์ ผู้อำนวยการสำนักนโยบายเศรษฐกิจมหภาค ในฐานะรองโฆษกสำนักงานเศรษฐกิจการคลัง (สศค.) เปิดเผยว่า ในเดือน มี.ค. กระทรวงการคลังจะประกาศปรับตัวเลขอัตราการขยายตัวเศรษฐกิจ (จีดีพี) ในปีนี้ใหม่ จากที่มีการประมาณการไว้ว่า จะขยายตัวได้ 5% โดยจะพิจารณาจากฐานการขยายตัวของเศรษฐกิจในช่วง 2 เดือนแรกของปีนี้ และเพิ่มสมมติฐานการลงทุนโครงสร้างพื้นฐานวงเงิน 2 ล้านล้านบาท ของรัฐบาลเข้าไปด้วย
ทั้งนี้ คงต้องรอให้สำนักงานคณะกรรมการพัฒนาการเศรษฐกิจและสังคมแห่งชาติ (สศช.) และสำนักงานบริหารหนี้สาธารณะ (สบน.) คัดเลือกโครงการที่มีความพร้อมที่จะลงทุนในปีแรกก่อน 
นายบุญชัย กล่าวว่า ภาวะเศรษฐกิจการคลังประจำเดือน ม.ค. มีสัญญาณบ่งชี้ว่าเศรษฐกิจไทยขยายตัวได้อย่างต่อเนื่อง ทั้งจากการบริโภคและการลงทุนภาคเอกชน การผลิต การท่องเที่ยว การลงทุนภาครัฐที่เติบโตได้ดี ขณะที่เสถียรภาพเศรษฐกิจไทยยังแข็งแกร่ง เงินเฟ้ออยู่ที่ 3.4% ลดลงจากเดือนก่อนที่อยู่ที่ 3.6% การว่างงานอยู่ในระดับต่ำเพียง 0.5% 
ขณะที่การบริโภคภาคเอกชนนั้นดีขึ้นสะท้อนจากยอดจัดเก็บภาษีมูลค่าเพิ่มขยายตัว 16.1% ปริมาณจำหน่ายรถยนต์นั่งขยายตัว 108.6% การลงทุนภาคเอกชนที่ขยายตัวดีอย่างต่อเนื่อง ทั้งจากการลงทุนในหมวดเครื่องจักรและการลงทุนในหมวดก่อสร้าง ภาษีจากการทำธุรกรรมอสังหาริมทรัพย์ขยายตัว 56.5% 
ด้านการใช้จ่ายของภาครัฐยังคงมีบทบาทสนับสนุนเศรษฐกิจอย่างต่อเนื่อง โดยการเบิกจ่ายงบประมาณสูงถึง 2.08 หมื่นล้านบาท เพิ่มขึ้น 38.3% 
ขณะที่การส่งออกขยายตัว 16.1% ถือว่าขยายตัวต่อเนื่องเป็นเดือนที่ 5 การผลิตภาคอุตสาหกรรมขยายตัว 8.6% การท่องเที่ยวต่างประเทศมีการเติบโต 12.5% 
สำหรับการผลิตภาคการเกษตรขยายตัว 0.8% แต่เมื่อพิจารณาในด้านราคาสินค้าเกษตรพบว่าติดลบ 5.3% แม้ว่าจะมีโครงการรับจำนำข้าว เมื่อนำมาคำนวณกับราคายางพาราที่ติดลบ 11% ราคามันสำปะหลังติดลบ 10.7% ทำให้ภาพรวมดัชนีราคาสินค้าเกษตรติดลบ 5.3%